卓文君
作者：周南
朝代：宋

paragraphs: 曠代佳人十六七，膚如凝脂髮抹漆。
芙蓉爲臉玉爲容，淡拂眉尖遠山色。
夜梧月落秋夜長，孤鸞三疊傳高堂。
瑣窗認得琴心怨，直恐韶華不得當。
瑶環潛送慇懃意，只今猶記來時事。
殺身不贖父兄羞，圖得歲寒成共蒂。
陽昌市裏鷫鸘裘，鸞鑑相看未白頭。
試拈玉軫攏金撥，新聲比似舊聲愁。
世間恩愛何時盡，流水落花皆往恨。
不愁歸避茂陵人，羞逢往日臨邛令。
鴛鴦並翅雙飛宿，欲話衷腸歌不足。
古來應有白頭吟，誰念妾身今再辱。